過涪州懷伊川涪翁兩先生
作者：李曾伯
朝代：宋

paragraphs: 昌黎昔作潮州游，潮人百世稱名州。
又聞柳州柳子厚，柳人至今愛其柳。
二公皆以文鳴唐，所至不偶爲異常。
卒今江海流落地，化作文物聲名鄉。
涪南僻在巴子國，地絕中州少人物。
天將儒道淑是邦，曾向先朝處羈客。
河南夫子間世賢，山谷老叟人間仙。
一時轍迹相繼至，頓使光價增山川。
嘗嗟道從孟軻死，一貫誰能接原委。
又嗟詩自杜甫亡，四海誰能造詩壘。
幸生伊洛續聖傳，鳶魚遂復窮天淵。
從而江右振餘響，清廟又得存遺絃。
今踰元祐二百載，草木涪人尚知愛。
文章性命雖匪倖，氣象風流久皆在。
惜乎兩公生盛時，下與屈賈同驅馳。
涪人則幸公不幸，天下應怨涪人私。